2021. gada 21. novembrī

Pirmajā pasaules kausa posmā Elīza Tīruma izcīna septīto vietu

Eberspacher pasaules kausa pirmā posma otrā sacensību diena iesākās ar dāmu sacīkstēm, kur uz starta devās četras Latvijas sportistes: Sigita Bērziņa, Elīna Ieva Vītola, Kendija Aparjode un Elīza Tīruma.

Pēc pirmā brauciena labākā no latvietēm – Elīza Tīruma, kura, finišējot 59.864 sekundēs, ierindojās piektajā vietā. Vienpadsmit pozīcijas zemāk, 16. vietā – Kendija Aparjode [+1.145]. 18. pozīcijā, kļūdoties trases augšdaļā, Sigita Bērziņa [+1.202], bet 21. vietā, trasē pieļaujot nopietnas kļūdas, Elīna Ieva Vītola [+1.642].

Uzstādot jaunu trases rekordu – 59.390 sekundes, pirmā brauciena līdere – austriete Madeleine Egle (Madeleine Egle). Otrā, piekāpjoties vien par septiņām tūkštošdaļām, pasaules čempione Jūlija Taubitsa (Julia Taubitz) . Trešā – Egles tautiete Lisa Šulte (Lisa Schulte) [+0.403].

Elīzai Tīrumai otrajā braucienā 14. rezultāts, bet divu braucienu summā izcīnīta 7. vieta [+1.037]. Kendijai Aparjodei otrajā braucienā astotais ātrākais finiša laiks, kas divu braucienu summā ļāva pakāpties par trijām pozīcijām un ierindoties 13. vietā [+1.575]. 18. vieta Sigitai Bērziņai [+2.086], bet 23. pozīcijā – Elīna Ieva Vītola [+2.904].

Absolūti labākā abos braucienos – austriete Madeleine Egle (Madeleine Egle) [1.58.822]. Austrietei par 0.106 sekundēm piekāpjoties, otrajā vietā – vāciete Jūlija Taubitsa (Julia Taubitz). Savukārt trešo pozīciju saglabāja austriete Lisa Šulte (Lisa Schulte) [+0.528].

Plkst. 15.25 Ebersacher pasaules kausa pirmais posms noslēgsies ar komandu stafeti, kurā Latvijas komandu pārstāvēs Elīza Tīruma, Kristers Aparjods un Andris Šics/Juris Šics. Latvijas komanda trasē dosies ar 12. kārtas numuru. Latvijas Nacionālās kamaniņu sporta izlases startiem seko līdzi tiešraidē Sportacentrs.com TV un interneta portālā Sportacentrs.com.

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456